ÚRAD VLÁDY SLOVENSKEJ REPUBLIKY
               sekcia vládnej legislatívy

								   Na rokovanie vlády SR
								   Dňa 18. augusta 2004
								   K materiálu č. 17364/2004
								   K bodu č. 13

STANOVISKO

k návrhu nariadenia vlády Slovenskej republiky, ktorým sa ustanovujú požiadavky na zabezpečenie zdravotnej starostlivosti poskytovanej na námorných lodiach plávajúcich pod štátnou vlajkou Slovenskej republiky
- k novému zneniu

I.

Návrh nariadenia vlády, ktorým sa ustanovujú požiadavky na zabezpečenie zdravotnej starostlivosti poskytovanej na námorných lodiach plávajúcich pod štátnou vlajkou Slovenskej republiky predkladá na rokovanie vlády Slovenskej republiky minister zdravotníctva Slovenskej republiky Rudolf Zajac  na základe uznesenia vlády SR  č. 373 z 21. apríla 2004.  

II.

Účelom predloženého návrhu je implementácia smernice Rady č. 92/29/EHS z 31. marca 1992. Predloženým návrhom sa ustanovujú minimálne požiadavky na zabezpečenie zdravotnej starostlivosti na plavidlách plaviacich sa na mori. Tieto plavidlá musia byť vybavené tak, aby osobám na námornom plavidle bolo možné poskytnúť nevyhnutnú zdravotnú starostlivosť.

III.

Legislatívna rada vlády Slovenskej republiky prerokovala predmetný návrh nariadenia vlády Slovenskej republiky dňa 3. augusta 2004. 
Legislatívna rada vlády Slovenskej republiky po prerokovaní a posúdení     návrhu nariadenia predkladateľovi odporučila do návrhu zapracovať jej pripomienky a na rokovanie vlády Slovenskej republiky predložiť nové znenie návrhu nariadenia.

IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia konštatuje, že pripomienky Legislatívnej rady vlády SR (15 pripomienok) boli zapracované a odporúča vláde Slovenskej republiky návrh nariadenia vlády Slovenskej republiky, ktorým sa ustanovujú  požiadavky na zabezpečenie zdravotnej starostlivosti poskytovanej na námorných lodiach plávajúcich pod štátnou vlajkou Slovenskej republiky schváliť v predloženom znení. 

Bratislava 12. augusta  2004
Vypracovala:  D. Mochnacká

									Štefan G r m a n
									generálny riaditeľ
   								    sekcie vládnej legislatívy